# Resume af visionsaftalen med Høje-Taastrup Kommune:

**Baggrund:**

Høje-Taastrup Kommune har 50.596 indbyggere. Prognosen viser, at befolkningstallet i kommunen fra 2018 til 2030 vil stige med 6.316 til 56.912 indbyggere svarende til en stigning på 12,5 procent. Prognosen viser, at antallet af 0-16 årige stiger, mens antallet af 17-24 årige falder. Antallet af 25-64årige og borgere over 65 forventes at stige og antallet af 80+ årige forventes at udgøre en stigende andel af den samlede befolkning i 2030 i forhold til 2018

Med indgåelse af denne visionsaftale ønsker Høje-Taastrup Kommune at tage et ansvar for, at kommunen kan udvikle sig i overensstemmelse med ambitionerne i ‘Bevæg dig for livet’ til gavn for kommunens borgere.

Visionsaftalen skal ses i sammenhæng med kommunens øvrige strategier og politikker. Høje-Taastrup Kommune arbejder på at få flest mulige borgere til at være fysisk aktive gennem en

tværsektoriel, sammenhængende indsats. Kommunen har i en årrække sammen med lokale foreninger og institutioner afprøvet en række initiativer for at styrke bevægelsesglæden og fællesskabet hos mange grupper af borgere indenfor rammerne af kommunens relevante politikker og strategier. Flere har fået et aktivt liv, men der er stadig mange borgere i kommunen, der ikke har fundet ind i aktive fællesskaber eller benytter sig af de mange muligheder for at være aktive på egen hånd. Med visionsaftalen vil Høje-Taastrup Kommune styrke det politiske og strategiske fokus på at skabe de optimale betingelser for at være fysisk aktiv i kommunen og for at deltage aktivt i de lokale forpligtende fællesskaber. Som visionskommune dedikerer Høje-Taastrup Kommune sig til at løfte visionen sammen med de to idrætsorganisationer over en femårig periode.

**Målsætning:**

Der er to overordnede mål:

* 5.000 flere børn og unge under 25 år skal være en del af foreningslivet. Målsætningen er en del af den politisk vedtagne målsætning i Høje-Taastrup Kommune.
* 4.500 flere voksne skal være fysisk aktive. Halvdelen af disse voksne skal være en del af foreningslivet.

**Tværgående forhold og rammevilkår**

1. Rammevilkår for et aktivt foreningsliv

Foreningslivet spiller en central rolle for idrætsdeltagelsen, og kommunens foreninger skal understøttes, så de kan favne flere medlemmer, mindske frafald, inddrage nye målgrupper og udvikle aktivitetsudbuddet. Parterne er opmærksomme på, at mange foreninger har været involveret i en række projekter og initiativer i de seneste år og at de løbende får mange henvendelser om at være med i nye projekter fra flere kanter.

Det er vigtigt, at de indsatser, der indgår i visionsaftalen og henvendelser omkring indsatser, koordineres mellem parterne, så indsatserne opleves som en hjælp for foreningerne i forhold til at nå egne mål og ikke som ”et tilbud, der ikke kan afslås”. Parterne øger informationen om de interne og eksterne puljer, der kan søges til at løfte de målsætninger, der er en del af aftalen.

Strategiske fokusområder: Foreningsudvikling og aktivitetsudvikling.

2. Rammevilkår for idrættens rum og rammer

Høje-Taastrup Kommune har gode idræts- og bevægelsesfaciliteter ude og inde og der er mange muligheder for at være aktiv både i foreningsregi og som selvorganiseret. De fysiske rammer er en væsentlig forudsætning for deltagelse i fysisk aktivitet og foreningsliv. De skal derfor løbende udvikles og tilpasses, og det skal sikres, at faciliteterne kan rumme aktiviteter og sociale fællesskaber for både foreningslivet og selvorganiserede. DIF og DGI inddrages i det strategiske arbejde omkring udvikling af idræts- og bevægelsesfaciliteter, hvor det er relevant.

Strategiske fokusområder: Facilitetsudvikling, faciliteter til aktivitet og samvær på tværs samt naturen og uderummet.

3. Rammevilkår for kommunens institutioner

Alt for mange børn og unge i Høje-Taastrup Kommune bevæger sig for lidt, og overvægt er en stor udfordring for mange. Daginstitutionerne og skolerne danner rammen for børnenes hverdag og er en vigtig medspiller i at give børnene glæden ved at bevæge sig og være med til at lægge en god grundsten for læring og trivsel. Foreninger spiller en vigtig rolle, når det handler om børns udvikling, dannelse og glæde ved bevægelse. Foreningslivet skaber rammer, hvor børn og unge har mulighed for at opleve en anden type af fællesskab og succesoplevelser end dem, som skolen kan give. Samarbejder mellem skoler og foreninger kan være med til at introducere ikke-foreningsvante børn og unge til foreningslivets muligheder.

Strategiske fokusområder: Bevægelse og foreningsforløb i daginstitutioner og skoler.

4. Rammevilkår for øvrige indsatsområder

Høje-Taastrup Kommune arbejder målrettet med borgerrettet forebyggelse blandt andet inden for rammerne af kommunens Sundhedspolitik.

Strategiske fokusområder: Sundhedsområdet oig beskæftigelsesområdet.

**Målgrupper**

Børn og unge

Børn og unge er en vigtig målgruppe for indsatserne i visionsaftalen. Høje-Taastrup Kommune ønsker, at mange flere børn og unge oplever både glæden ved at bevæge sig og ved at være en del af et aktivt fællesskab. Derfor vil vi starte en tidlig og tværfaglig indsats for at styrke bevægelsesglæden og bygge bro til foreningslivet for alle børn og familier. Kommunens sundhedspleje, dagtilbud, skoler og fritids- og bungdomsklubber er vigtige brikker i de indsatser, der retter sig mod børn og familier.

Forældre

Forældre er en særlig målgruppe, fordi forældrene dels er centrale i forhold til børns lyst til at bevæge sig og deres foreningsdeltagelse og fordi de er en ressource i forhold til at få flere frivillige til at løse opgaverne i foreningsfællesskaberne. Herudover udgør forældre en del af den samlede voksenmålgruppe.

Voksne og seniorer

Der kan være mange årsager til, at motion og bevægelse ikke prioriteres i dagligdagen. Nogle borgere kæmper med udfordringer som overvægt, ensomhed og psykisk sårbarhed og kan derfor have svært ved at overskue fysisk aktivitet i deres liv eller at skulle indgå i fællesskaber. Mangel på motion kan også skyldes en travl hverdag, hvor det er svært at prioritere fysisk aktivitet over andre aktiviteter og gøremål. Høje-Taastrup Kommune ønsker i et bredt samarbejde at understøtte specifikke idræts- og motionstilbud, der tager højde for de barrierer, som idrætsuvante og foreningsuvante målgruppe oplever. Naturen, by- og uderummene forventes at være centrale arenaer i dette arbejde.

Fysisk aktivitet forebygger livsstilssygdomme, hjælper på humøret og vedligeholder kroppens funktioner. Samtidig kan motionsfællesskaber bidrage til at forebygge ensomhed hos mange ældre. Seniormotion blomstrer i Høje-Taastrup Kommune og er et foreningstilbud i alle dele af kommunen, som en stærk del af kommunens generelle foreningsliv. Dog er der en række ældre, der ikke er fysisk aktive og ikke deltager i kommunens mange seniortilbud. Denne gruppe af seniorer er en særlig målgruppe i arbejdet med visionen.

Et andet fokusområde er overgangsfasen mellem arbejdsliv og pensionisttilværelse, hvor der bliver flere muligheder for mange for at være fysisk aktive og foreningsaktive. De private virksomheder og kommunale arbejdspladser kan spille en stor rolle i arbejdet med at få flere borgere til at være fysisk aktive. Arbejdspladserne er en oplagt arena til at motivere de borgere, der ikke i forvejen dyrker motion og der kan igangsættes indsatser på både private arbejdspladser i kommunen og på de kommunale arbejdspladser. Der er omkring 3.500 medarbejdere i Høje-Taastrup Kommune, hvoraf cirka 1.600 er bosiddende i kommunen og hermed udgør en del af den brede målgruppe for visionsarbejdet. Samtidig kan kommunens medarbejdere være rollemodeller for mange af kommunens borgere og gå foran i arbejdet med at styrke bevægelsesglæden, hvis de selv motiveres til bevægelse.

**Centrale indsatser**

* Tidlig indsats for børn og børnefamilier
* Målrettet samarbejde med daginstitutioner og skoler
* Fastholdelse af teenagere i idræt og foreningsliv
* Familieidræt
* Forældre på banen
* Fleksible aktivitetstilbud
* Flere aktivitetstilbud til udsatte målgrupper
* Udbrede seniormotion til flere grupper
* Udbrede kendskabet til bevægelsesmuligheder i idrætsfaciliteter og i naturen
* Medarbejdermotion

**Kontaktperson:**

Projektleder Stig Jørgensen

Mail: [stigjoe@htk.dk](mailto:stigjoe@htk.dk)

Tlf: 51 18 36 93